Гурт Bristol — не зусім дэбютант на беларускай сцэне, гэта хутчэй сайд-праект Алега Вяля, вакаліста Hair Peace Salon — гурта-зьявы на беларускай незалежнай сцэне нулявых, які меў усё, акрамя хіба што шанцаваньня. Музыкі 10 гадоў рыхтавалі дэбютны дыск, а пасьля яго прэзэнтацыі апынуліся ў няпэўным стане. Невядома, што там адбылося, але вакаліст выправіўся ў адзіночнае плаваньне. Для дэбюту была абраная беларуская мова, хоць HPS славіўся найперш ангельскамоўнымі сьпевамі. З вуснаў Алега ангельская гучала цалкам самадастаткова і гарманічна. Ня менш прыгожа ён пяе і па-свойму.